Mikkel Bjørn (DF), 2025-04-29:
Tak for det.
De små forbedringer, som regeringen med dette lovforslag foreslår, herunder udvidelsen af mulighederne for straksudsendelse, drukner i en langt større og langt mere graverende fejl, nemlig en åbning for, at repatrierede kan vende tilbage til Danmark og alligevel beholde de danske skattekroner, de har fået med i bagagen for at rejse i første omgang.
Regeringen skriver selv, at de vil ændre reglerne, så udrejste udlændinge, der vender tilbage og på grund af mildere regler bevarer deres opholdstilladelse, kan få lov at beholde de penge, de fik udbetalt for at rejse.
Det er ganske enkelt skandaløst.
Vi taler om danske skattekroner, midler, som borgerne i det her land har knoklet for at betale, og som regeringen tilsyneladende er klar til at forære væk uden sikkerhedsforanstaltninger, når borgerne så efterfølgende vender tilbage til Danmark.
Ovenikøbet skriver regeringen, at ministeriet nu vil undersøge, om der tidligere er stillet uberettigede krav om tilbagebetaling, og i så fald frafalde disse med tilbagevirkende kraft.
Danmark skal altså betale penge tilbage til mennesker, der har misbrugt vores tillid ved at tage imod hundredtusindvis af skattekroner for at rejse og så vende tilbage.
Så har man bedt dem om at tilbagebetale, og nu får de så lov at beholde pengene alligevel.
Dansk Folkeparti kan naturligvis ikke bakke op om de her lempelser, som fuldstændig underminerer danskernes tillid til repatrieringssystemet.
Vi finder det også problematisk, at flygtninge, som rejser ud af Danmark, kan bevare deres opholdstilladelse, så længe de ikke har taget bopæl uden for EU.
Det er for os i realiteten en kattelem, der gør det alt for let at bevare tilknytningen til Danmark uden reel tilstedeværelse.
Ligeledes er det højst kritisabelt, at flygtninge, som modtager repatrieringshjælp, stadig kan bevare deres opholdstilladelse, hvis ikke de bosætter sig varigt uden for EU.
Staten sikrer sig ikke i tilstrækkelig grad, at flygtninge, der har modtaget økonomisk hjælp til hjemrejse, faktisk bliver ude.
Og den slaphed kan ikke forsvares over for danske skatteydere.
Dansk Folkeparti vil altid kæmpe for, at danskernes skattekroner forvaltes ansvarligt.
Vi siger ja til konsekvens og nej til foræring af velfærdsmidler til udrejste, der vender tilbage og stikker hånden frem igen.
Altså, jeg må indrømme, at jeg er forundret over, at bl.a. hr. Frederik Vad var ude på X i går og skrive: I den her uge behandler vi regeringens forslag til stramninger af udlændingepolitikken.
Og det, hr. Frederik Vad så kalder en stramning af udlændingepolitikken, er, at mennesker, der har fået 150.000 kr. i hænderne for at rejse ud af Danmark, faktisk kan få lov at beholde de penge, hvis de på et senere tidspunkt vender tilbage til Danmark.
Altså, det er hovedrystende, hvis det er regeringen og Socialdemokratiets definition på en stramning af udlændingepolitikken at udbetale penge til folk for at rejse og så lade dem beholde pengene, når de ikke rejser alligevel.
Men det er jo så fantastisk, at vi nok har forskellige definitioner af, hvad stramninger i udlændingepolitikken egentlig går ud på.
Men jeg synes, det er en skandale, og det er klart, at hvis regeringen kan opdele lovforslaget, så vi alene kan stemme for den del med straksudsendelse, som vi bakker op om, og imod den anden del, så vil vi da overveje det.
Men vi kan ikke bakke op om at udbetale skattekroner til mennesker for at rejse, der så efterfølgende vender tilbage til Danmark på et senere tidspunkt.